# 2.2. Ferramentas para estudar o noso planeta

## Glosario

## Anemómetro

Definición:

  Instrumento que mide a velocidade do vento en km/h.

Exemplo:

  O anemómetro da estación meteorolóxica marcou fortes refachos de vento pola tarde.

## Barómetro

Definición:

  Aparello que mide a presión atmosférica. As súas unidades de medida son os milibares (mbar) ou hectopascais (hPa).

Exemplo:

  O barómetro anunciou unha baixada de presión que indicaba a chegada dunha borrasca.

## Cataventos

Definición:

  Instrumento que indica a dirección do vento, segundo os puntos cardinais (norte, sur, este e oeste).

Exemplo:

  O cataventos xirou cara ao norte ao cambiar o vento repentinamente.

## Estación meteorolóxica

Definición:

  Conxunto de instrumentos que recollen, regularmente, datos (manual ou automaticamente), sobre o tempo atmosférico. Os datos recollidos permiten a elaboración de predicións meteorolóxicas ou para estudos climáticos.

Exemplo:

  A estación meteorolóxica do centro mide a temperatura, o vento e a humidade.

## Higrómetro

Definición:

  Aparello que mide a humidade do aire en porcentaxes de vapor de auga.

Exemplo:

  O higrómetro indicaba un 90 % de humidade durante a treboada.

## Piranómetro

Definición:

  Instrumentos que miden a radiación solar que chega á superficie terrestre en watts por metro cadrado (W/m²).

Exemplo:

  O piranómetro rexistrou un aumento de radiación ao mediodía.

## Radiosonda

Definición:

  Pequeno dispositivo que se eleva con balóns meteorolóxicos para medir temperatura, presión e humidade en altura.

Exemplo:

  A radiosonda enviou datos da atmosfera ata máis de 20 km de altitude.

## Sismógrafo

Definición:

  Aparello que rexistra os movementos da cortiza terrestre, especialmente terremotos e erupcións, mediante un sensor chamado sismómetro. Produce un gráfico chamado sismograma.

Exemplo:

  O sismógrafo detectou un pequeno tremor durante a madrugada.

## Sistemas de información xeográfica (SIX)

Definición:

  Programas que permiten analizar, representar e interpretar datos xeográficos mediante mapas dixitais.

Exemplo:

  O SIX permitiu analizar as zonas afectadas polo incendio forestal.

## Sonar

Definición:

  Acrónimo de "SOund NAvigation And Ranging". Dispositivo que usa ondas sonoras para medir profundidades e detectar obxectos baixo a auga.

Exemplo:

  O sonar do barco localizou un banco de peixes a varios metros de profundidade.

## Teodolito

Definición:

  Instrumento de precisión, montado habitualmente sobre un trípode, que permite medir ángulos horizontais e verticais en topografía. Na enxeñería civil e na construción determina puntos e calcula distancias.

Exemplo:

  O equipo de xeógrafos empregou un teodolito para medir o desnivel do terreo.

# Un planeta moi fotografado

Seguro que todos xogastes de cativas e de cativos ao "vexo, vexo". Propoñémosvos que durante uns minutos o fagades na vosa clase buscando obxectos que sexan "Ferramentas de uso frecuente nas ciencias que estudan a terra". Seguro que o resultado sería sorprendente: mapas, globos terráqueos, estacións meteorolóxicas (termómetros, barómetros, anemómetros, cataventos, piranómetros, higrómetros...), medidores de CO2 etc.

Moitas son as ferramentas que nos axudan a coñecer a terra, ademais das antes mencionadas, e que permiten obter datos fiables: sistemas de información xeográfica (SIX), sismógrafos, imaxes de satélite, software de análise e modelos informáticos, sonares, radiosondas, mostraxe de materiais (rochas, terras...), cintas métricas, teodolitos e un longo etc.

Imos aproveitar algunhas delas para lembrar o aprendido ata agora sobre o medio natural e a evolución da poboación na terra.

## Lectura facilitada

Existen moitas ferramentas que nos axudan a coñecer a Terra.

Algunhas son moi coñecidas:

- mapas
- globos terráqueos
- estacións meteorolóxicas (termómetros, barómetros, anemómetros, cataventos, piranómetros ou higrómetros)
- medidores de CO₂

Outras ferramentas permiten obter datos máis precisos sobre o planeta:

- sistemas de información xeográfica (SIX)
- sismógrafos
- imaxes de satélite
- software de análise e modelos informáticos
- sonares
- radiosondas
- mostraxe de materiais (rochas e terras)
- cintas métricas
- teodolitos
- etc

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)